### Lajta Béla (1873-1920)
A budapesti Műegyetemen tanult. A magyar szecessziós építészetben kiemelt szerepet játszó Lechner-tanítványok közé tartozott. Ezt mutatja, többek között, a zentai Tűzoltószertár (1904) és a szirmai kastély (1904-1905) épülete. Malonyai Dezső számára épített villája (1906-1907) jól tükrözi az alkotó és a megrendelő népművészeti érdeklődését. Jelentős középületei, a Vakok Intézete és a Vas utcai iskola a szecessziós építészet két fázisát jelzi. Egyik művét, az 1908-as avatás óta többször is átépített, volt Parisiana mulatót rekonstruálták Budapesten (ma: Új Színház). Lajta kedvelte a gazdag, népművészeti ihletésű díszítést, de művei közül a Rózsavölgyi-házon (1911-1912) Loos purizmusának a hatása is felismerhető. Síremlékeket is tervezett. Tervezőirodájában új, közösségi munkát honosított meg. GK