### Károly, IV., Habsburg (1887-1922)
Az Osztrák-Magyar Monarchia uralkodója. Ferenc Ferdinánd halálakor, 1914-ben lesz trónörökös, majd 1916-ban, Ferenc József halála után koronázzák magyar királlyá. Ausztria császáraként az I. Károly nevet viseli. Felismeri, hogy birodalma képtelen a további háborúzásra, és különbéke-tárgyalásokat folytat - sikertelenül. Kísérletet tesz a szociális feszültségek csökkentésére és a magyarországi választójog kiterjesztésére. A Monarchia 1918-as összeomlása után lemond az Ausztria és Magyarország ügyeiben való részvételről. 1921-ben két ízben is sikertelen kísérletet tesz magyarországi trónjának visszaszerzésére. Az angol kormány Madeira szigetére száműzi, hogy meggátolja további próbálkozásait. Az 1921-es királypuccsok következménye, hogy a magyarországi nemzetgyűlés 1921-ben kimondja a Habsburg-ház trónfosztását. SzD