### Erkel Ferenc (1810-1893)
Zeneszerző, karmester, zongoraművész és pedagógus, a magyar nemzeti opera megteremtője. Gyulán született zenész családban, Pozsonyban végezte gimnáziumi tanulmányait, majd Kolozsvárott élt. 1834-ben Pesten telepedett le, és fél évszázadon át a főváros zenei életének egyik központi alakja, úttörő módon vett részt szinte minden jelentős zenei intézményünk létrehozásában és irányításában. 1838-ban a Nemzeti Színház karmestere lett, és több évtizedes munkával rakta le a magyar operajátszás alapjait. 1853-as alapításától 18 éven át volt a Filharmóniai Társaság vezető karmestere, és 1875-től 1887-ig a Zeneakadémia igazgatója és zongoratanára, valamint több mint két évtizeden át töltötte be az Országos Magyar Daláregyesület karnagyi tisztét. GL