### Korda Sándor (Sir Alexander Korda) (1893-1956)
Filmrendező, producer. Filmkritikusként kerül a szakmába, a magyar filmes újságírás egyik megteremtője. Párizsi tanulmányútját követően Kolozsvárott Janovics Jenőnél kap lehetőséget a filmrendezésre 1916-ban, sikeres rendezővé válik, majd saját filmgyártó cége, a Corvin főrendezője lesz. A Tanácsköztársaság idején direktóriumi tagként a filmgyártás művészeti vezetője, ezért annak bukása után elhagyja Magyarországot. 1919-től Ausztriában dolgozik, majd 1923-ban saját filmgyártó céget hoz létre Berlinben. 1926-tól kezdve felváltva dolgozik Angliában és Hollywoodban. 1932-ben hozza létre angliai filmgyártó vállalatát, a London Filmet. Producerként nagy gondot fordított filmjei pompázatos kiállítására, és igyekezett felvenni a versenyt az amerikai filmekkel. Az angol filmszakma újjáteremtése érdekében végzett tevékenységéért lovagi címet kapott. VGy