### Koessler, Hans (1853-1926)
Német zenepedagógus és zeneszerző. Münchenben tanult, majd Drezdában tanított és kórust vezetett. 1882-ben elvállalta a budapesti Zeneakadémián az orgona és karének oktatását, és a következő évtől a zeneszerzés tanszak vezetését is átvette. Nagy szakmai felkészültsége és alapos nevelő munkája révén osztályából a magyar zene új nemzedékének legkiválóbb tagjai kerültek ki (többek között Dohnányi Ernő, Siklós Albert, Bartók Béla, Kodály Zoltán és Weiner Leó). 1908-ban nyugdíjba vonult és hazatért Németországba, majd 1920-tól 1925-ig ismét Budapesten tanított a zeneszerzés-mesteriskola vezetőjeként. Műveiben a német romantika, elsősorban Brahms követője volt, számos zenekari, kamara- és kórusművet komponált. GL