### Ferenczy Károly (1862-1917)
Münchenben és Párizsban tanult. 1889-től Szentendrén élt, itt született festményei (Kertészek, 1891) Jules Bastien-Lepage (1848-1884) francia festő gyöngyházas színeinek, zsánertémáinak hatását mutatják. 1893-tól Münchenben dolgozott, ahol egyrészt a természet közvetlen megfigyelése, másrészt a szecesszió stilizáló iránya hatott rá. Ez utóbbi kereséseinek záróakkordja az Archeológia (1896) című munkája és Kiss József költeményeihez készített illusztrációi. Hollósyval együtt ment Nagybányára, ahol le is telepedett családjával. 1902-től vezetője lett a szabadiskolának. Kezdetben az erdő titokzatos, lombokon átszűrődő fényei, esti hangulatok vonzották, majd egyre napfényesebb témákat választott (Márciusi est, 1902). 1906-tól a Mintarajziskola tanára lett, s Nagybányára csak nyáron ment dolgozni, munkái között is több lett a műtermi kép, mint például a Kettős arckép (1908), amelyen művészgyermekei közül Bénit és Noémit örökítette meg. GK