### Eötvös Károly (1842-1916)
Író, hírlapíró, liberális politikus. 1863-ban részt vett az Almássy-féle összeesküvésben, ezért várfogságot kapott. Deák-pártiként kezdte 1872-ben politikai pályáját. 1872-1875 között a kormánypárti Pesti Napló szerkesztője, 1877-től sikeres budapesti ügyvéd. 1878-tól újra képviselő lett, de már függetlenségi párti programmal. Ettől kezdve az Egyetértés című ellenzéki lap munkatársa. Publicisztikája világos, logikus okfejtésű, de gyakran anekdotával bizonyítja igazát, s nem elméleti tényekkel. Szépírói munkái is mozaikszerű szerkesztésűek, személyes emlékekkel, anekdotákkal kevert históriák füzére. (Krúdy Gyula A vajda című írásában rajzolta meg alakját.) 1882-1883-ban a tiszaeszlári perben a védelmet vezeti, s meghatározó szerepe van a vádlottak felmentésében. Tapasztalatait A nagy per című könyvében írta meg 1901-ben, mely a korabeli rosszhiszemű és elfogult államapparátus és közélet dokumentuma lett. Az 1880-as évek közepén egyre inkább visszavonult a politikától és újságíróskodott. 1887-től újra képviselővé választották. Az 1890-es évek derekán annak a függetlenségi csoportnak a vezetője, mely fenntartás nélkül támogatja a kormányzat egyházpolitikai reformcsomagját. Kossuth Ferenc híve, de annak erélytelen politikája miatt kilépett pártjából, s független képviselő lett. 1910 körül visszavonult a politikától és csak az irodalommal foglalkozott. CsT-SzD