### Mihalovich Ödön (1842-1929)
Zeneszerző. Szlavóniában született horvát nemesi családban. Már gyermekkorában Pestre került, ahol 1855-től Mosonyi Mihály tanítványa volt. Az 1860-as évek közepén európai tanulmányútra indult, megismerkedett és baráti kapcsolatba került Liszttel, Hans von Bülow-val és Wagnerrel, akik közül utóbbi döntő hatással volt zeneszerzői fejlődésére. Pestre visszatérve zongoristaként szerepelt, zenei cikkeket és kritikákat írt, és hamarosan műveivel is kivívta a közönség elismerését. 1881-ben a Színitanoda, 1887-ben Liszt és Erkel Ferenc utódaként a Zeneakadémia igazgatójának nevezték ki. Évtizedek során a legkiválóbb erőket sikerült megnyernie a Zeneakadémia tanári testületébe, az intézmény az ő igazgatása idején nyerte el európai hírnevét. 1919-ben nyugdíjazták, és az örökös elnöki címmel tüntették ki. Számos zenekari művet (szimfonikus költeményeket, nyitányokat és négy szimfóniát), dalokat, kamara- és kórusművet komponált, tevékenysége középpontjában azonban operái állnak. A magyarság és az európaiság kettős feladatából az utóbbit tekintette elsődlegesnek, és követendő mintaként Wagner művészetét jelölte meg. GL