### Beöthy Zsolt (1848-1922)
Irodalomtörténész, író, szerkesztő. Beöthy Zsigmond fia. Jogot végzett, majd bölcsészdiplomát szerzett. Tanárai voltak: Gyulai Pál, Thaly Kálmán, Tolnai Lajos. 1871-1875-ig pénzügyminisztériumi tisztviselő, majd feladta a hivatalnokoskodást. Szépírói munkássága felé fordult, de hamarosan élt a kínálkozó lehetőséggel, s 1878-tól a budapesti egyetem magán-, majd rendes tanára lett. Évekig volt az egyetem rektora, majd dékánja is. 1876-tól a Kisfaludy Társaság tagja. 1877-ben az Akadémia levelező, 1884-ben rendes tagja. Számos pozíciója és hosszú évtizedekig használt tankönyve, a szélsőségesen nemzeti jelleget sugárzó A magyar nemzeti irodalom történeti ismertetése (1877-1879) miatt közoktatásügyi szaktekintély. Irodalomfelfogása nagyon közel állott a Gyulaiéhoz. Regényeit, a Bíró Mártont (1872) és a Kálozdy Bélát (1875) huszonévesen írta. Az 1870-es években az irodalomkritika felé fordult az érdeklődése. CsT