### Vázsonyi Vilmos (1868-1936)
Polgári demokrata politikus, az első zsidó vallású magyarországi miniszter. Politikai szereplését jogász egyetemistaként kezdi: az 1889-es véderőtörvény elleni egyetemi mozgalmak egyik hangadója. Először a fővárosi politikai életben vesz részt, és a budapesti közgyűlés mindig meghatározó területe marad tevékenységének. Az 1890-es évek második felében megalapítja a polgári demokratikus szabadságjogokat követelő, a politika egyházi befolyásolását elvető és a gazdasági monopóliumok ellen fellépő szervezetét; ez 1901-ben Polgári Demokrata Párt néven országos szervezetté válik. A képviselőválasztásokon azonban az alapvetően városi középpolgárságra építő párt minimális eredményeket ér el. Az általános választójogot is követelő párt 1904-ben csatlakozik a koalícióhoz, de később, a kormányzatban már nem vesz részt. 1917-ben az Esterházy-kormányban igazságügy-, a Wekerle-kormányban a választójogi reform előkészítésével megbízott tárca nélküli miniszter. Javaslatát a képviselőház többségét alkotó Munkapárt túl demokratikusnak tartja, s csak egy szűkebb választóközönségre kiterjedő törvényt fogad el az országgyűlés. 1919 után újjászervezi pártját Nemzeti Demokrata Polgári Párt néven. A legitimista és a liberális blokk tagjaként a Horthy- rendszer ellenzékének meghatározó személyisége. SzD