### Nagy Endre (1877-1938)
Író, konferanszié. Nagyváradon újságíró, Ady baráti társaságának tagja. Amikor 1907-ben a Bonbonnière mulató vezetésébe bekapcsolódott, új irányt adott a szórakoztató műsoroknak. Egy évvel később pedig megnyitotta saját kabaréját, amellyel átütő sikert aratott. Fölléptette pódiumán Adyt, Kosztolányit és a Nyugat több íróját. Büszkén vallotta: nem külföldi példát követ. Heltai Jenőtől és Molnár Ferenctől Karinthy Frigyesen és Móricz Zsigmondon át Szép Ernőig terjedt szerzői névsora. Utóbb megírta a műfaj történetét is (A kabaré regénye, 1935). VA