### Weiner Leó (1885-1960)
Zeneszerző, zenepedagógus. 1901 és 1906 között végezte el a budapesti Zeneakadémiát Hans Koessler növendékeként. Bécsben, Berlinben, Lipcsében és Párizsban tanulhatott tovább. Először a Vígopera korrepetitora, majd a Zeneakadémián tanít 1908-tól: kezdetben zeneelméletet, zeneszerzést, majd 1918-tól kamarazenét. Pályájának egyes szakaszaiban páratlanul sikeres zeneszerzői működése dacára különös módon e tevékenysége teszi legemlékezetesebbé nevét. 1928-ban karmester nélküli zenekart szervezett, melynek produkcióit ő tanította be. Művei külföldön nagy sikert arattak. Itthon zeneszerzőként számos elismerés ellenére némiképp háttérbe szorult. Pedig nemcsak vizsgadarabja, a kiszenekari Szerenád járta be Európát (1906). A Csongor és Tündéhez írt színpadi kísérőzenéjét Budapest mellett mindjárt Drezdában is bemutatták (1915), 2. fisz-moll vonósnégyese pedig Coolidge-díjat nyert (1922). Művei kezdeti magyaros hangjába csak aránylag későn, az 1930-as évek elejétől kapcsolódott parasztzene folklorisztikus felhasználása (Szvit zenekarra, Magyar parasztdalok zongorára). Számos zenekari művet, kamaraművet és zongoradarabot komponált. Saját kompozíciói mellett nagy sikerrel mutatták be zenekari átiratait (többek között Liszt Weinen Klagen, Bach C-dúr toccata és fúga). VL