### szintetizmus
Emile Bernard (1868-1941) és Paul Gauguin (1848-1903) francia festők által 1888-ban Pont-Avenben kidolgozott módszer. A szintézis kifejezést a szimbolista irodalom is használta. A szintetizáló festők által alkalmazott eljárást cloizonnizmusnak (cloisonnisme) nevezték. Jellemzője a formák leegyszerűsítése, hangsúlyos kontúr használata, amely lapos, egynemű színfoltokat fog közre. Kialakulására hatottak a japán fametszetek, az üvegfestmények, a középkori hagyományokat őrző népi metszetek. GK