### Janovics Jenő (1872-1945)
Pályáját színészként kezdte, igazi területe azonban a rendezés és a színházvezetés volt. Tevékenységének súlypontja Kolozsvárra esett, ahol 1905 és 1932 között (majd 1945-ben ismét) a Nemzeti Színház igazgatója, 1930 és 1932 között főrendezője. A magyar dráma klasszikusaiból összeállított ciklusa egyedülálló a kor színházi műsorai között. 1914 és 1920 között működő kolozsvári filmgyárával a magyar némafilm történetének is kiemelkedő személyisége lett. Az általa gyártott alkotásokat a jól megválasztott forgatókönyv és művészi igényű filmkészítés jellemzi. Mozihálózatot épített ki Erdélyben, így segítve művei forgalmazását. Az 1940-es évek elején rövidfilm-forgatókönyveket írt. KF-VGy