### baptisták E vallásfelekezet jellemző hittétele a gyermekkeresztség elvetése és a felnőtt korban való bemerítkezés. Az elődeiknek tartott anabaptisták a 18. században Hollandiában és Angliában alakultak törvényesen elismert felekezetté. Magyarországon tanaikat először egy 1846-ban Hamburgból hazatért mesterlegény, Rottmayer János kezdte terjeszteni. Az első baptista gyülekezetet Meyer Henrik német bibliaügynök alapította 1873-ban Budapesten. Az ipari munkásság, a közép-dunántúli és Erdély széli magyar és román parasztok körében vált igen népszerűvé. Terjesztőinek többsége a parasztpróféták köréből került ki. 1905-ben szerveződtek egyházzá, és hivatalosan elismert felekezetté váltak. TI