### Goldmark Károly (1830-1915)
Zeneszerző. Keszthelyen született, ám életének legnagyobb részét Bécsben töltötte. Hegedűsként kezdte pályáját, majd az 1860-as évektől a zeneszerzést választotta fő hivatásának. Sakuntala című nyitányával 1865-ben aratta első világsikerét, a század végén főként mint népszerű operakomponistát tisztelték. Fő művének az 1875-ben bemutatott Sába királynőjét tartják, melyet a világ számos operaháza tűzött műsorára. Zenekari művei közül hegedűversenye és Falusi lakodalom című szimfóniája vált népszerűvé, emellett nyitányokat, kamaraműveket, dalokat és kórusműveket komponált. GL