### breszt-litovszki béke
1917. december 22-én kezdődtek meg a béketárgyalások Szovjet-Oroszország és a központi hatalmak küldöttei között. Az utóbbiak jelentős területek átengedését követelték a békekötés feltételeként. Mikor az orosz küldöttek 1918 februárjában a szerződés aláírása nélkül befejezettnek nyilvánították a tárgyalásokat, a német és az osztrák-magyar csapatok támadást indítottak. A végül március 3-án aláírt szerződés kimondta, hogy német kézen maradnak a megszállt területek, Finnország, Lengyelország és a balti államok elválnak Oroszországtól, s Ukrajnával a központi hatalmak külön szerződést kötnek. Törökország is kapott területeket. Érvénybe léptették az Oroszországra nagyon kedvezőtlen 1904-es német-orosz kereskedelmi szerződés bizonyos pontjait. Augusztus végén kiegészítő szerződés elfogadására is sor került, amelyben Szovjet-Oroszországot 6 milliárd márka hadisarc megfizetésére kötelezték. SzD