### Taaffe, Eduard von, gróf (1833-1895)
Osztrák politikus. Ír származású, apja 1848-ban miniszteri posztot töltött be. Gyermekkorában Ferenc József játszótársa volt, s később is igen bizalmas kapcsolatban állt vele. 1852-től különböző közigazgatási posztokon szolgált, 1853-1861 között kisebb megszakítással Magyarországon is. 1863-ban Salzburg tartományi főnöke, 1867-ben Felső-Ausztria helytartója lett. 1867-1868-ban az osztrák honvédelmi tárca vezetője. 1868-1870 és 1879-1892 között miniszterelnök. Nem sikerült az örökös tartományokon belüli nemzetiségi feszültségeket megoldania, pedig ez egyik fő törekvése volt. 14 éves kormányzatát ő maga jellemezte a "Fortwursteln" (pepecseléssel előrehaladó) kifejezéssel. SzD