### Khuen-Héderváry Károly gróf (1849-1918)
Politikus. Állami tisztviselőként kezdi pályáját. Főispán, majd 1883-1903 között horvát-szlavón-dalmát bán. Horvátországban minden erővel igyekszik a magyarbarát erők hatalmát fenntartani, innen származik gúnyneve, a "granicsár". Már az 1890-es évek közepén felmerül a neve, mint az uralkodóhoz közelálló erők magyarországi miniszterelnök-jelöltje. Széll Kálmán bukása és Tisza István sikertelen kormányalakítása után 1903-ban lesz miniszterelnök és belügyminiszter. Képtelen leszerelni az ellenzéki pártok obstrukcióját, ezért novemberben átadja a helyét Tisza Istvánnak. 1910-ben a koalíció belső válsága idején alakít kisebbségi kormányt. Az ekkor alakuló Nemzeti Munkapárt az ő miniszterelnöksége alatt nyeri meg a választásokat. Egy sor kérdésben, mindenekelőtt a választójog ügyében nem ért egyet a párt erős emberével, Tisza Istvánnal. 1912-es lemondása után egy évvel a Nemzeti Munkapárt elnöke lesz. SzD