### Koerber, Ernest von (1850-1919)
Osztrák hivatalnok, politikus. Pályáját a kereskedelmi minisztériumban kezdte, majd 1895-ben az államvasutak vezérigazgatója lett. 1896-1897 között egy ideig kereskedelmi, később két hónapig belügyminiszter. 1900-ban kap miniszterelnöki kinevezést. Hivatali idejének elején - a képviselőházi obstrukció miatt - kénytelen a rendeleti úton való kormányzáshoz folyamodni. 1902 végén megkötötte Széll Kálmánnal a gazdasági kiegyezést. Az 1904. évi szilveszteri lemondásához olasz, cseh és lengyel nemzetiségi problémák járultak hozzá. A világháború alatt, 1915-1916-ban ő a közös pénzügyminiszter, 1916 végén két hónapig az osztrák miniszterelnöki tisztet viseli. SzD