### Geyer Stefi (1888-1956)
Hegedűművésznő. Budapesten született. Hubay Jenő tanítványa, s mint csodagyermek 1902 óta rendezett hangversenykörutakat Európában és Amerikában. Előbb Bécsben, majd második férjével (a hangversenyszervező Walter Schulthess-szel) Svájcban (Bázelben) élt. Különleges zenetörténeti jelentőséget ad személyének Bartók iránta érzett reménytelen szerelme, s az ebből született "korai" hegedűverseny, valamint az ismeretségük első időszakában Bartók őhozzá írt levelei. Az 1920-as évek végétől a két művész jó kapcsolatban volt egymással, s több ízben léptek föl közös koncerten. VL