### Tolnai Lajos (1837-1902)
Író. A nagykőrösi gimnáziumban Arany János volt a tanára, Dömötör János a diáktársa. A pesti református teológián tanult, ahol Thaly Kálmán is teológustársa volt. A pesti református gimnáziumban kapott állást. 1868-ban Marosvásárhelyre ment református lelkésznek. Itt lett igazi íróvá, de elveszett emberré. A szószékről támadta a város vezetőit, polgárait. Amúgy is nehéz természete, indulatossága csak mélyítette a helyi hatalmasságok és a közte kialakult helyzet súlyosságát. 1874-től egyházi pör folyt ellene. Budapestre költözve évekig nagyon nehezen élt családjával. Gyulai és Szász Károly nyíltan üldözték, különösen miután 1885-ben A polgármester úr című könyvében éles hangon kritizálta meg a népnemzeti irány vezetőit. 1866-ban a Kisfaludy Társaság tagjává választották, de fokozatosan eltávolodott a népnemzeti iránytól és nem szűnő hévvel ostorozta tevékenységüket. 1876-ban megalakította a marosvásárhelyi Kemény Zsigmond Társaságot. 1878-ban a Petőfi Társaság választotta tagjául. Tompa Mihály költészetéről szóló dolgozatával Kolozsvárott doktori címet szerzett, s e munkája alapján a pesti egyetem magántanárrá habilitálta. 1879-ben indította meg Erdélyi Figyelő címmel folyóiratát. 1887-ben Irodalom című, jóformán egyszemélyes folyóiratot alapított, mely azonban nem sokáig élt. CsT