### Gyulai Pál (1826-1909)
Kritikus, irodalomszervező, költő. A kolozsvári református kollégiumban tanult, s erre egész életében büszke volt. 1845-től Bethlen János gróf, az erdélyi reformellenzék fiai mellett nevelősködött, s itt ismerkedett meg Kemény Zsigmonddal, Brassai Sámuellel, Kriza Jánossal. 1848-ban a kolozsvári ifjúság szónoka, Szász Károllyal és Mentovich Ferenccel Nemzeti színek címmel verseskötetet adtak ki. Az ötvenes évek elején versírással próbálkozott, majd kritikusként, szerkesztőként dolgozott. 1858-tól Kolozsvárott a református kollégium tanára. 1860-tól a Kisfaludy Társaság tagja, 1867-től az Akadémia rendes tagja. A hatvanas években Arany Szépirodalmi Figyelőjének segédszerkesztője, a református főgimnázium, majd a színiakadémia tanára, később aligazgatója. Petőfi, Arany, Vörösmarty verseinek kiadója. 1870-ben az Akadémia Nyelv- és Széptudományi Osztályának titkára. 1873-tól a Budapesti Szemle szerkesztője. 1876-tól Toldy Ferenc utóda a pesti egyetem irodalomtörténeti tanszékén. 1879-től a Kisfaludy Társaság elnöke. 1876-tól az Olcsó Könyvtár szerkesztője. Az irodalmi kritika sajátos hangjának képviselője, az emlékbeszéd-írás mestere. A század végétől - megfáradva - folyamatosan minden posztjáról lemondott. CsT