### Wekerle Sándor (1848-1921)
Liberális politikus, a dualizmus korának legismertebb pénzügyi szakembere. A polgári származású fiatalember a jogi egyetem elvégzése után külföldön szerzett pénzügyi ismereteket. 1870-ben lépett a pénzügyminisztérium szolgálatába. A hivatali ranglétra végigjárása után 1886-tól államtitkárként lett a pénzügyek tényleges irányítója. 1889-1892 között pénzügyminiszterként újjászervezte az adórendszert és a pénzügyigazgatást, megteremtette az államháztartás egyensúlyát, és kulcsszerepe volt a birodalom új valutájának megalkotásában. 1892-1895 között Magyarország első polgári származású miniszterelnöke lett. Nevéhez fűződik a liberális egyházpolitikai törvények elfogadtatása. 1896-1906-ig a Közigazgatási Bíróság elnöke. Az ellenzéki koalíció kormányra kerülésekor ismét miniszterelnök (1906-tól 1910-ig), majd visszavonult a politikai életből. 1917-től 1918. október 28-ig tartó harmadik miniszterelnöksége alatt sikertelenül próbálta megakadályozni a Monarchia felbomlását. FZ