### San Stefanó-i béke Az orosz-török háborút 1878. március 3-án lezáró szerződés a budapesti titkos egyezménynek ellentmondva, kizárólag az orosz érdekeket tükrözte. Létrehozta a Macedóniát és Kelet-Ruméliát magába fogadó Bulgáriát, egy olyan nagy délszláv államot, amilyentől a Monarchia külpolitikusai mindig féltek. A szerződés teljes függetlenséget biztosított Szerbiának, Montenegrónak és Romániának. Románia viszonzásul átengedte Besszarábiát Oroszországnak. Az európai nagyhatalmak nem fogadták el az egyoldalú rendezést, és a berlini kongresszuson a szerződést megváltoztatták. SzD