### Nabis (Próféták)
1888 körül létrejött francia szecessziós társulás. Paul Gauguin (1848-1903) nyomán alakították ki dekoratív, a japán fametszetek hatását beépítő stílusukat. Festményeiknél és grafikáiknál impresszionista és szecessziós elemeket egyaránt felhasználtak. A csoport tagja többek közt Paul Sérusier (1863-1927), Maurice Denis (1870-1943), Pierre Bonnard (1867-1947), Edouard Vuillard (1868-1940), Aristide Maillol (1861-1944) volt. Körükbe tartozott Rippl-Rónai József is. Színházi díszleteket és iparművészeti terveket is készítettek. GK