### Dóczi Lajos (1845-1919)
Drámaíró, publicista, műfordító. Apja tönkrement soproni bőrkereskedő volt, ő a kor sikerembere lett. Deák Ferenc feltétlen híve. Andrássy Gyula bizalmasa, aki magával vitte Bécsbe, a Monarchia közös külügyminisztériumába. A birodalom külügyi sajtófőnöke 1879-1902-ig. Ekkor nyugdíjba vonult és Pestre költözött. 1900-ban bárói rangot kapott. 1887-től a Kisfaludy és a Petőfi Társaság tagja. Bravúrosan verselt magyarul és németül is. Műfordítói munkássága jelentős és kétirányú, bár nem túl maradandó. Lefordította Goethe Faustjának első részét, Goethe verseit, Schiller összes költeményeit. Németre fordította Az ember tragédiáját, Arany és Vörösmarty verseit. Bár kortársai sokat bírálták műfordításait, lelkesen népszerűsítette a magyar irodalmat külföldön. CsT