### egyéves önkéntes
A katonai szolgálatnak a 19. század második felében az Osztrák-Magyar Monarchiában és Németországban megjelenő speciális formája. Azok vehetik igénybe ezt a szolgálati formát, akik a főgimnáziumot vagy főreáliskolát, vagy ennek megfelelő tanintézetet legalább kielégítő eredménnyel végezték el. Az "önkéntesek" általában maguk választhatják ki azt a csapattestet, amelyben szolgálni akarnak, és rendszerint saját költségükön teljesítik a szolgálatot, de a vagyontalanok kiváló tanulmányi eredménnyel államköltségen is lehetnek egyéves önkéntesek. Az egyéves szolgálat után tiszti vizsgát tesznek. 1889 után megváltozik az adott szolgálati forma. Azok, akik a tiszti vizsgán megbuknak, még egy évig szolgálni kényszerülnek. SzD