### Üstökös (1858-1918)
Képes élclap. Szerkesztette és kiadta Jókai Mór az Athenaeum kiadóval. 1882-től a lap tulajdonát Szabó Endre vette át, de a tulajdonképpeni szerkesztést már korábban is ő végezte. 1884-től a Pallas Rt. felügyelete alá került kiadása. Főként a dzsentri középosztály kedvelte. Erősen osztrákellenes hangnemű, a magyarságot központi kérdésnek tekintő lap volt a kiegyezést megelőzően. 1867-től kormánypárti lappá vált. Szabó szerkesztése alatt a baloldali ellenzék felé tolódott el és antiszemita hangok is megszólaltak benne. 1886-1889 között szépirodalmi humoros lap lett, majd 1888-tól ismét politizálni kezdett, 1894-től újra kormánypárti lapnak minősíthető. Az 1880-as évek elején-közepén munkatársai közt találjuk Mikszáth Kálmánt, Tolnai Lajost és Rákosi Viktort is, cikkeik - az eddigi gyakorlattal ellentétesen - nagyobbrészt névaláírással jelentek meg. Az 1890-es évekig közölt folytatásokban elbeszéléseket és regényeket. Legismertebb figurája Kakas Márton, akit Jókai talált ki, s már korábban a Vasárnapi Ujságban is szerepeltetett. Ekkor jelent meg a máig is élő viccfigura alakja, Jean, a lakáj. A század vége felé erősen veszített népszerűségéből a didaktikus modorától szabadulni képtelen újság. CsT