### Reiner Frigyes (1888-1963)
Magyar származású amerikai karmester. Hans Koessler (zeneszerzés) és Thomán István (zongora) tanítványa a Zeneakadémián. 1910-ben Laibachba (Ljubljana) került karmesterként. Európa több városában is dirigált. 1922-től Amerikában élt, különböző neves zenekarokat (Cincinnati Symphony Orchestra, Chicago Symphony Orchestra) vezetett és tanított. Számos Bartók-művet mutatott be, s ő vezényelte Igor Stravinsky The Rake's Progress (A léhaság útja) című operájának amerikai bemutatóját a Metropolitan Operában. Legnevesebb tanítványa Leonard Bernstein volt. VL