### Szana Tamás (1844-1908)
Szerkesztő, művészettörténész, kritikus. 1871-1875 között a Figyelő, 1875-1876-ban az Otthon, a Regélő, 1877-1878-ban a Petőfi Társaság Lapjának, majd 1879-1882-ben a Koszorú szerkesztője. 1876-1906 között a Petőfi Társaság alapító főtitkára. Igazi irodalomszervező volt, az ellenzéki irodalom egyik alakja. Áldozatos, minden jó ügyért lelkesedő szerkesztő, de kritikai írásai alig kerültek a műkedvelői szint fölé. A fiatal irodalom termékeiről számos kritikájában számolt be. Később egyre inkább a művészettörténeti, képzőművészeti tárgyú kritikaírás felé fordult. CsT