### Budenz József (1836-1892)
Nyelvtudós, egyetemi tanár, az MTA tagja. Németországban született, és a göttingai egyetemen a vele együtt tanuló magyar diáktársa keltette fel benne a nyelvünk iránti érdeklődést. 1858-ban Hunfalvy Pál meghívására jött Magyarországra, és Székesfehérvárott kapott gimnáziumi tanári állást. 1868-ban az altaji összehasonlító nyelvészet magántanára, majd 1872-től haláláig a professzora lett. Különösen két összehasonlító művével alapozta meg tudományosan a magyarországi finnugor nyelvészetet: a Magyar-ugor összehasonlító szótárral (1873-1881) és az Ugor nyelvek összehasonlító alaktanával (1884-1894). Ő emelte nemzetközi színvonalra, és ő kapcsolta be az európai nyelvtudomány vérkeringésébe a magyar finnugrisztikát. Iskolateremtő is volt. Más fontosabb művei: Erdei- és hegyi-cseremisz szótár (Reguly hagyatékából, 1866), Rövid finn nyelvtan (1873, 1918), Nyelvészeti észrevételek Vámbéry Ármin "A magyarok eredete" cz. munkájára (1883-1884). SzI