### Ágai Adolf (1836-1916)
Újságíró, szerkesztő. Lengyel zsidó családból származott. Nagykőrösön Arany János és Szász Károly tanította. Orvostanhallgató volt Bécsben 1862-ig, de orvosként sosem dolgozott. Nagy utazásokat tett Európában, Ázsiában és Afrikában. Porzó álnéven adta közre szellemes, csevegő hangú humoreszkjeit, tárcáit, melyek stílusa nagy hatással volt a kor tárcairodalmára. 1868-1910-ig a liberális szellemű Borsszem Jankó szerkesztője és Csicseri Bors álnéven írója. 1870-1879-től a Magyarország és a Nagyvilág című hetilap szerkesztője. 1871-től Forgó bácsi név alatt szerkesztette a gyerekeknek szóló Kis Lapot. Német és francia regényeket fordított. 1877-től a Kisfaludy Társaság tagja. A zsidóemancipáció és az asszimiláció elhivatott híve. CsT