### Méliès, Georges (1861-1938)
Francia filmrendező, a fikciós film egyik atyja. Bábszínházas lévén már az első mozielőadáson (1895. december 28-án) felismeri a filmben a történetmesélés lehetőségét, és egy kamerát szerezve 1896-tól kezdve készíti a legkülönbözőbb fajtájú történetmesélő filmeket: tündérmesét, kísértethistóriát, komikus történetet, trükkfilmet, irodalmi adaptációt. Leghíresebb darabjai a Verne világára emlékeztető tudományos-fantasztikus mesék, mint az Utazás a Holdba, Az Északi-sark meghódítása vagy az Utazás a lehetetlenbe. Az ötletekben kifogyhatatlan rendező-polihisztor (ő volt filmjei producere, forgatókönyvírója, rendezője, operatőre, egyik színésze, vágója, díszlet- és jelmeztervezője) felvonultatja a színházi illúziókeltés teljes eszköztárát (díszlet, jelmez, zsinórpadlás, süllyesztő), filmes trükkök sorát találja ki és alkalmazza, de használ bűvészmutatványokat és pirotechnikai eszközöket is. A filmtörténetírás számára ő a történetmesélő filmirányzat első, emblematikus alakja. VGy