### Lex Tisza
1898 végén az ellenzéki obstrukció következtében elképzelhetetlennek tűnt, hogy lehetséges lesz a következő évi költségvetést vagy az azt ideiglenesen helyettesítő, pár hónapra szóló pénzügyi felhatalmazást a képviselőházzal elfogadtatni. A probléma megoldására a kormánypárt december 6-i értekezletén Tisza Kálmán egy javaslatot nyújtott be, amely felhatalmazta volna a kormányt, hogy az államháztartást a benyújtott, de le nem tárgyalt költségvetésben megállapított keretek között intézze, és az Ausztriával lejárófélben lévő gazdasági kiegyezést az addigi állapotok szerint fenntarthassa. A javaslatot a párt képviselőinek többsége aláírta, többen viszont megtagadták, mert úgy vélték, hogy nem alkotmányos dolog a "ház" megkerülésével a kormánynak bármilyen felhatalmazást adni. Ők - az Andrássy Gyula által vezetett disszidensek - csak Bánffy miniszterelnök bukása és Széll Kálmán kormányalakítása után tértek vissza a pártba. SzD