### Hlinka, Andrej (1864-1938)
Rózsahegyi plébános, szlovák nemzetiségi politikus. Politikai pályafutását 1898-ban a Néppártban kezdte, de annak nemzetiségpolitikáját szűkkeblűnek találva a Szlovák Nemzeti Párthoz csatlakozott. 1905-ben megalapítja a katolikus Szlovák Néppártot. Több sajtóperben elítélik nemzetiségi izgatás miatt. 1918-ban, a csehszlovák állam létrejötte után nemzetgyűlési képviselő, az új államon belül a szlovák autonómia híve. Haláláig (kivéve az 1927-1929-es kormánytagságát) ellenzékben, a cseh centralizációs törekvések ellen politizált. Pártján belül is elszigetelődik a radikálisabb irányzattal szemben, amely gyakorlatilag halála után hozza létre a róla elnevezett, de ténylegesen hozzá nem kötődő Hlinka-gárdát. KL-SzD