### Uránia Magyar Tudományos Egyesület
A Tudományos Akadémia kezdeményezésére és támogatásával hozták létre 1899-ben, hogy ismeretterjesztő tevékenységével a közművelődés színvonalát emelje. Elnöke Matlekovits Sándor akadémikus, közgazdasági szakíró volt, ügyvezetője Kaposi Molnár Viktor művelődéspolitikus, későbbi államtitkár. Az egyesület munkájának hatékonyabbá tételére létrehozták az Uránia Magyar Tudományos Színházat, melynek épületéül megvásárolták az éppen akkor tönkrement Oroszi Antal keleties díszítésű, pompás mulatóját a mai Rákóczi úton. Az elegáns, 570 férőhelyes színházban a természettudományok, a művelődéstörténet, néprajz, művészet, valamint az ipar és technika tárgykörében tartottak előadásokat a kor neves tudósai, írói, közéleti személyiségei. Az Urániának vidéken is voltak fiókjai, így előadásai az egész ország területére eljutottak. VGy