### Weiss család
Weiss Adolf terménykereskedelemmel szerezte vagyonát. Fiai közül Bertold tőzsdei ügyletekkel kezdte gazdasági pályáját, majd öccsével, Manfréddal 1882-ben együtt kis konzervüzemet alapított. 1892-ben helyezték át ekkor már tölténygyártással is foglalkozó üzemüket Csepelre, s vállalatuk ekkortól indult gyors fejlődésnek, elsősorban a hadsereg megrendeléseinek köszönhetően. Az első világháború idején már 30 ezer munkást foglalkoztattak. Bertold más gyáralapításokban is részt vett, 1896-ban pedig országgyűlési képviselővé választották. Manfréd egyik alapítója és alelnöke volt a Gyáriparosok Országos Szövetségének, 1916-tól főrendiházi tag, 1918-tól báró. 1922-ben bekövetkezett halála után családja fejlesztette tovább a nevét viselő konszernt, amely a legnagyobb magyar magánvállalat volt. FZ