### Magyar Nyelvőr
Az új ortológus irányzat harcos folyóirataként jött létre 1872-ben Szarvas Gábor szerkesztői irányításával. Fő feladatának a nyelvtisztítást: a nyelvújítás szabálytalan, önkényes szüleményeinek, továbbá az idegenszerűségeknek, mindenekelőtt a germanizmusoknak a kiiktatását tartotta. De kezdettől fogva közölt népnyelvi gyűjtéseket, és bírálta az újságok, a hivatalos iratok, sőt az írók nyelvét is. A folyóirat a nagyközönség körében népszerűségnek örvendett, jóllehet nemegyszer szintén túlzásokba esett. 1896-tól Simonyi Zsigmond azzal bővítette Szarvas Gábor kezdeményezését, hogy nagyobb teret szentelt a folyóiratban a tudományos kérdéseknek. A két világháború között egyre nehezebbé vált a folyóirat megjelentetése. Igazi helyét 1954 után találta meg mint az MTA Nyelvművelő Bizottságának a folyóirata. Fő területe a tudományos szintű nyelvművelés lett. De - különösen újabban - közöl nagy számban leíró nyelvtani tanulmányokat, valamint az írók nyelvét, stílusát, továbbá az egyes stílusrétegeket vizsgáló dolgozatokat is. SzI