### tiszaeszlári vérvád
1882. április 1-jén, a zsidó húsvét napján Tiszaeszlár községben eltűnt Solymosi Eszter 14 éves cselédlány. Az eltűnés alkalmat adott az antiszemita jellegű sajtónak és a tiszaeszlári birtokát korábban elveszítő, de bérlőként továbbra is ott gazdálkodó képviselőnek, Ónody Gézának, hogy felújítsa a középkori vérvádat, mely szerint a zsidóknak a húsvéti pászka sütéséhez egy keresztény szűz vérére van szükségük. A Szabolcs megyei hatóságok vizsgálói elfogadták az adott vádat, s "megtalálták" az ennek megfelelő bűnösöket. A vérvád által keltett hangulatra építve alakult ki az az antiszemita mozgalom, amelyet eleinte Tisza Kálmán legtöbb ellenfele a miniszterelnök megbuktatására akart felhasználni. A mozgalom lassan elszigetelődött, s 1883-ban - mikor a nyíregyházi törvényszék felmentette a többek között Eötvös Károly által védett vádlottakat, s ez országos tüntetéshullámhoz vezetett - még az addigi támogatóik is ott hagyták, mivel a fegyelmezetlen, a hangulatai által irányított tömegeknek a politikai küzdelembe és az ország mindennapjaiba való bevonása számukra elfogadhatatlan volt. SzD